Ratto

Le nomine ratto comprehende plure species de rodentes de talia medie del genere Rattus, del familia muridae; illos es alquanto plus grande que lor cosino le mure (genere Mus). Le ratto pote attinger 500 g de peso.


Le rattos include communmente diverse species del genere Rattus.
Le duo species le plus representative es le Ratto nigre (Rattus rattus) e le Ratto brun (synonymos: ratto de cloaca o de aquiero, ratto norvegian) (Rattus norvegicus); sed il ha numerose altere species. Le ratto de cloaca attinge 24 e mesmo a vices 27 cm. Su cauda mesura 20 cm. Illo es gris o brun in le dorso e blanc in le ventre. Le ratto blanc es un forma albin de iste ratto.

Le ratto nigre ha un corpore de 19 cm e un cauda de 22 cm. Su aures es plus grande que illos de su cosino. Le rattos pote resister al manca de aqua durante plure dies. Le rattos pote viver inter 2 e 5 annos, ben que 3 annos es le plus frequente. Le rattos es animales opportunista e sovente cohabita o vive proxime al humanos in grande partes del mundo.

Le ratto nigre es responsabile del propagation de numerose maladias infectiose, inter illos le peste nigre, causate per le bacterio Yersinia pestis, vehiculate per le pulice del ratto Xenopsylla cheopis hospitate in le R. rattus, le rattos esseva illos mesme victimas del peste. Le rattos es equalmente omnivore, representante un periculo pro le reservas de alimentos. 

Le gruppo es generalmente cognoscite como rattos del vetule mundo o ver rattos, originari de Asia. Historicamente disbarcate in Europa in le XVIII seculo proveniente de India, illos esseva transportate per le naves mercantil. Le ratto brun o ratto de cloaca ha quasi decimate su cosino le ratto nigre (minus grande, minus precoce e prolific) que habeva apportate le peste bubonic in le seculo XII. Consequentemente, le ratto nigre se trova quasi semper in le campo.

Si le ratto brun apprecia le cellarios e le humiditate, le ratto nigre que es multo agile ama plus le parte alte del edificios. In paises occidental, multe personas domesticava rattos e illos deveniva animales domestic. Solo alcun racias de Rattus norvegicus es considerate domestic, ben que il non ha exactemente differente "racias", solmente varietates / lineas de laboratorio, o differente "typos" de rattos (colores, typos de pilo, typos de aures, etc.).

Iste specie, R. norvegicus, habeva su origine in le praterias de China e se expandeva a Europa e plus tarde, al nove mundo. Le rattos descendente de illos esseva elevate pro le recerca scientific in le laboratorios, dunque illos es le mesme specie que le ratto commun del citate que habita in le aquieros. Le rattos domesticate que ha devenite animal de compania es plus docile e delicate que su ancestre salvage, illos es plus propense a maladias, possibilemente debite al endogamia.

Le R. rattus es plus rarmente empleate como animal de compania, ben que illos pote esser bon in iste rolo: illos es cognoscite per su intelligentia, su character jocose e sociabile. Illos es bastante munde. Le rattos pote apprender trucos amusante, del mesme maniera que altere animales domestic.

Le rattos salvage pote propagar le leptospirosis e multe altere zoonosis. Le rattos salvage que vive in bon ambiente es animales robuste e de bon sanitate. Le rattos salvage que habita in le citate pote suffrer de un dieta povre e parasitos interne.
 Referentia 
Articulo de Ratto ex Encyclopedia Britannica

Categoria:Muridae